เรื่องเดิม

เอกสารแนบ ๒

คณะรัฐมนตรีมีมติเมื่อวันที่ ๒๒ เมษายน ๒๕๔๖ เห็นชอบตามแนวทางแก้ไขปัญหาและอนุมัติให้เงินรางวัลและการจัดการของกลางน้ำมันปาล์มตามที่กระทรวงพาณิชย์เสนอ ดังนี้

* การให้เงินรางวัลและการจัดการของกลาง โดยปกติในการจับกุมสินค้าลักลอบกำหนดให้จ่าย

เงินรางวัลและสินบนจากมูลค่าของกลางที่จำหน่ายแก่เจ้าหน้าที่ที่จับกุมและผู้แจ้งเบาะแสร้อยละ ๕๕ ตามกฎหมายศุลกากร เพื่อให้การปราบปรามมีประสิทธิผลและประสิทธิภาพยิ่งขึ้น จึงขออนุมัติใช้เงินจากงบกลางเพื่อนำมาจ่ายเป็นเงินรางวัลและสินบนดังกล่าว ทั้งนี้ ให้กระทรวงการคลังร่วมกับกระทรวงพาณิชย์ดำเนินการกับของกลางที่ยึดไว้ โดยให้กระทรวงพาณิชย์เก็บของกลางและจำหน่ายทั้งหมด

ก่อนมติ ครม. วันที่ ๒๒ เมษายน ๒๕๔๖ กระทรวงการคลังกำหนดแนวทางให้กรมศุลกากรดำเนินการเกี่ยวกับน้ำมันปาล์มของกลางไว้ดังนี้

๑. ในกรณีน้ำมันปาล์มของกลางสามารถบริโภคได้ ให้ปันส่วนให้แก่ข้าราชการหรือส่วนราชการที่เกี่ยวข้อง

๒. ในกรณีที่น้ำมันปาล์มของกลางไม่สามารถบริโภคได้ ให้ขายให้องค์การคลังสินค้าหรือขายให้สมาคมโรงกลั่นน้ำมันเพื่อส่งออกไปต่างประเทศ

๓. ในกรณีที่เห็นสมควรให้ส่งมอบแก่โครงการหลวงหรือส่วนราชการ หรือดำเนินการใดตามควรแก่กรณี

ข้อเท็จจริง

๑. ภายหลังมติ ครม. วันที่ ๒๒ เมษายน ๒๕๔๖ กระทรวงพาณิชย์แต่งตั้งคณะกรรมการแก้ไขปัญหาปาล์มน้ำมันอย่างเป็นระบบ (คำสั่งกระทรวงพาณิชย์ ที่ ๑๔๖/๒๕๔๖ ลงวันที่ ๖ พฤษภาคม ๒๕๔๖) มีอำนาจหน้าที่บริหารจัดการปาล์มน้ำมันให้เป็นไปตามมติ ครม. ดังกล่าว

๒. คณะกรรมการแก้ไขปัญหาปาล์มน้ำมันอย่างเป็นระบบจึงเป็นผู้พิจารณาในการดำเนินการกับน้ำมันปาล์มของกลางทั้งหมด ซึ่งที่ผ่านมาคณะกรรมการฯ ยังมิได้กำหนดแนวทางการดำเนินการกับน้ำมันปาล์มของกลางไว้แต่อย่างใดเพียงแต่อนุมัติให้กรมศุลกากรส่งมอบน้ำมันปาล์มของกลางให้กับหน่วยราชการนำไปใช้ประโยชน์ ฯลฯ ตามที่กรมศุลกากรเสนอ และได้อนุมัติในหลักการให้กรมศุลกากรส่งมอบน้ำมันปาล์มของกลางซึ่งคดีถึงที่สุดแล้วให้ส่วนราชการหรือมูลนิธิที่มีหนังสือขอนำไปใช้เพื่อประโยชน์ในการวิจัยและพัฒนาด้านพลังงานทดแทนได้ โดยมอบอำนาจให้รัฐมนตรีว่าการกระทรวงพาณิชย์ในฐานะประธานคณะกรรมการฯเป็นผู้พิจารณาอนุมัติเป็นคราวๆ ไป

๓. เนื่องจากปัจจุบันกรมศุลกากรยังไม่สามารถส่งมอบของกลางให้กระทรวงพาณิชย์รับไปดำเนินการ และไม่สามารถเบิกเงินสินบนรางวัลตามแนวทางที่ ครม. กำหนดได้ น้ำมันปาล์มของกลางจึงยังคงอยู่ในการดูแลรักษาของกรมศุลกากร และการดำเนินการใดๆ เกี่ยวกับน้ำมันปาล์มของกลางดังกล่าวต้องอยู่ในการพิจารณาของคณะกรรมการแก้ไขปัญหาปาล์มน้ำมันอย่างเป็นระบบ จึงทำให้มีน้ำมันปาล์มของกลางเป็นจำนวนมากที่ต้องเก็บรักษาไว้เป็นเวลานานเพื่อรอการพิจารณา ซึ่งเป็นภาระในการเก็บรักษาและมีความเสี่ยงต่อการรั่วซึม เสียหาย และไม่มีที่เก็บรักษาอย่างเพียงพอ

/ข้อพิจารณา ...

- ๒ -

ข้อพิจารณา

เพื่อให้การบริหารของกลางมีความสะดวก รวดเร็ว เป็นการลดภาระในการเก็บรักษาและลดความเสี่ยงในการเสียหาย ไม่เป็นปัญหาต่อการจัดหาสถานที่เก็บ และไม่มีผลกระทบต่อตลาดน้ำมันปาล์มในประเทศ พร้อมทั้งแบ่งเบาภาระการพิจารณาของคณะกรรมการฯ จึงเห็นควรผ่อนผันให้กรมศุลกากรดำเนินการกับของกลางไปก่อนได้ ดังนี้

๑. กรณีของกลางที่บริโภคได้ ให้กรมศุลกากรขายปันส่วนให้กับข้าราชการหรือส่วนราชการที่เกี่ยวข้อง ทั้งนี้ รายคดีครั้งละไม่เกิน ๓๐ ตัน และเป็นการป้องกันไม่ให้น้ำมันปาล์มกลับสู่ท้องตลาด ไม่มีใบเสร็จ  
มาหมุนเวียน มีเงินสินบนนำจับจ่ายให้แก่สายลับผู้แจ้งความนำจับซึ่งจะเป็นประโยชน์ต่อการปราบปรามและเพื่อเป็นขวัญกำลังใจให้กับผู้เกี่ยวข้องในการจับกุม

๒. กรณีของกลางที่บริโภคไม่ได้ เห็นควรจำหน่ายหรือส่งมอบให้หน่วยราชการ รัฐวิสาหกิจ มูลนิธิ นำไปใช้ประโยชน์ในการวิจัยและพัฒนา เช่น ด้านพลังงานทดแทน ตามที่หน่วยงานนั้นๆ ได้ร้องขอ

๓. เมื่อกรมศุลกากรได้ดำเนินการตามข้อ ๑ และ ๒ แล้ว ให้รายงานให้คณะกรรมการฯ ทราบเป็นรายเดือน

...............................